**Alfhild Margarita Lindefjeld Skau** (født 12. april 1899 på Nøtterøy, død 31. mai 1989 i Oslo) var en norsk kunstmaler, formingslærer og forfatter.

Utdannelse
----------

Alfhild Skau tok lærereksamen i 1923 før hun i årene 1925-1927 var elev ved Statens Håndverks- og Kunstindustriskole. Hun studerte deretter ved Anders C. Svarstad og Søren Onsagers malerskole i 1925-1927. I 1930-1931 var hun elev ved Statens Kunstakademi i Oslo, under Halfdan Strøm og Axel Revold, og i 1931-1932 studerte hun ved Académie Scandinave i Paris med Charles Dufresne og Henry Waroquier. Hun tok spesialutdanning i sang og teori ved Musikkonservatoriet under operasanger Albert Westvang.

Liv og virke
------------

Alfhild Skau var representert ved Høstutstillingen fra 1928, hos Oslo Kunstforening i 1929 og holdt separatutstilling hos Blomqvist i 1935. Hos Blomqvist stilte hun blant annet ut store komposisjoner over religiøse motiver og en rekke nturskildringer fra Akerselven, sørlandskysten, heiene og fjellet, i tillegg til noen motiver fra Spania. I hennes sørlandsbilder skildres landskap med kvinner, barn og tømmerhus. Hun var også kjent for sine fargeglade portretter og stilleben.

Hun var i årene 1932-1963 formingslærer tilknyttet Lakkegata skole i Oslo, og i perioden 1933-1973 også Ullern skole. Hun holdt dessuten flere kurs i forming for lærere.

Hun skrev i 1940- og -50-årene flere skuespill for barn. Hennes *Påskespill for barn* og *Julespill for barn* utkom i 1947. I boken *To eventyrspill* fra 1950 finner man skuespillene *Snøhvit og Rosenrød* og *Lurve-Kari og prinsen*. I 1957 utga hun *Skuespill for barn*, en samling bestående av fire skuespill hun hadde brukt i undervisningsøyemed. I forbindelse med FN-dagen i 1959 skrev hun det korte skuespillet *Frihet og fred*.

Familie
-------

Alfhild Skau var datter av lærer Martin Thobias Alfsen Lindefjeld og Elisabeth Ulrikke Nielsen, og søster av forfatter Nanna Lindefjeld-Hauge. Hun ble gift med lærer Odd Juul Lund Skau.

Stipender og utenlandsopphold
-----------------------------

* 1931-1932: Paris
* 1935: Spania og Tunisia
* 1964: Italia

Bibliografi
-----------

* 1947: *Påskespill for barn*, Fabritius & Sønners forlag, Oslo
* 1947: *Julespill for barn*, Fabritius & Sønners forlag, Oslo
* 1950: *To eventyrspill*, Fabritius & Sønners forlag, Oslo
* 1957: *Skuespill for barn*, Fabritius & Sønners forlag, Oslo

Referanser
----------

1. ↑   kulturnav.org[Hentet fra Wikidata]
2. ↑  «dødsannonse for Alfhild Lindefjeld Skau». *Aftenposten 1989.06.05*. Norge, Oslo. 1989. s. 13.
3. 1 2  *Kringla Heimsins*. Oslo: Nasjonalforlaget. 1933. s. 800.
4. ↑  Lindeman, Trygve (1976). *Musik-konservatoriet i Oslo 1883-1973*. [Tanum-Norli]. s. 88.
5. ↑  *Arbeiderbladet 1929.05.22*. Norge, Oslo. 1929. s. 5.
6. ↑  *Illustrert norsk kunstnerleksikon*. Broen bokhandel. 1956. s. 228.
7. ↑  «Fire malere hos Blomqvist». *Arbeiderbladet 1935.10.19*. Norge, Oslo. 1935. s. 16.
8. ↑  Opstad, Gunvald (1991). *Sørlandet og malerne*. Aschehoug. s. 220. ISBN 8203162576.
9. ↑  Vaage, Jakob (1976). *Ullern skole 1900-1975*. Skolen. s. 103.
10. ↑  *Norsk skole*. Departementet. 1959. s. 275.
11. ↑  Folketelling 1891 for 0722 Nøtterøy herred, Tellingskrets: 008 Tellingskrets 8: Torød skolekrets østre, Bosted land: 083 Skolehus
12. ↑  Lindefjeld-Skau, Alfhild (1947). *Påskespill for barn*. Oslo: Fabritius & sønner.
13. ↑  Lindefjeld-Skau, Alfhild (1947). *Julespill for barn*. Oslo: Fabritius.
14. ↑  Lindefjeld-Skau, Alfhild (1950). *To eventyrspill*. Oslo: Fabritius.
15. ↑  Lindefjeld-Skau, Alfhild (1957). *Skuespill for barn*. Oslo: Gyldendal.

Kilder
------

* *Norske skulefolk*. Dreyer. 1934. s. 1094.

Portal: Kunst

Portal: Litteratur

|  |  |
| --- | --- |
| Oppslagsverk/autoritetsdata | Norsk kunstnerleksikon **·** Historisk befolkningsregister **·** KulturNav
 |